# Meràlgia parestèsica

La meràlgia parestèsica o síndrome de Bernhardt-Roth, és l'entumiment o dolor a la part externa de la cuixa no causat per una lesió a la cuixa, sinó per una lesió en un nervi que s'estén des de la cuixa fins a la columna vertebral.
Aquest trastorn neurològic crònic implica un sol nervi: el nervi femorocutani o musculocutani extern de la cuixa. El terme "meràlgia parestèsica" combina quatre arrels gregues que significa "dolor a la cuixa amb percepció anòmala".

## Signes i símptomes

* Dolor a la part externa de la cuixa, que ocasionalment s'estén fins a la part exterior del genoll, generalment constant.
* Sensació de cremor, formigueig o entumiment a la mateixa zona
* Sensació de dolor com de picades d'insecte a la zona afectada
* De tant en tant, dolor a la zona de l'engonal o dolor que s'estén per les natges
* Normalment és més sensible al tacte lleuger que a la pressió ferma
* Hipersensibilitat a la calor (l'aigua tèbia de la dutxa sembla que estigui cremant la zona)
* De vegades, els pacients es poden queixar de picor o sensació molesta en lloc del dolor a la zona afectada.
Poques vegades s'afecta tota la distribució del nervi. Normalment, la o les sensacions desagradables afecten només una part de la pell innervada.

## Causa

El nervi femorocutani sovint es lesiona per pinçament o compressió en passar entre l'ili i el lligament inguinal en la seva inserció a l'espina ilíaca anterosuperior de l'ili. Amb menys freqüència, el nervi pot quedar atrapat per altres estructures anatòmiques o anormals, o danyat per neuropatia diabètica o altres tipus de neuropatia, trauma, com ara l'ocasionada per lesió del cinturó de seguretat en un accident. També es pot danyar el nervi ocasionalment durant la laparoscòpia o reparació d'una hèrnia, o amb la cicatriu de l'operació, provocant una meràlgia paraestètica.

## Tractament

Quan el dolor o les molèsties no són importants, el tractament pot implicar:
* Buscar una fisioteràpia adequada, com ara estiraments i massatges, que té un paper important en la gestió del dolor. Aprendre a realitzar estiraments del lligament inguinal (segons un fisioterapeuta) que poden alleujar els símptomes ràpidament
* Utilitzar períodes de descans per interrompre llargs períodes d'estar de peu, caminar, anar en bicicleta o qualsevol altra activitat que es noti que ho empitjora
* Perdre pes i fer exercici per enfortir els músculs abdominals
* Utilitzar roba fluixa a la zona superior del maluc frontal
* Aplicar calor, gel o estimulació elèctrica
* Prendre antiinflamatoris no esteroidals durant 7-10 dies
* Pegats de lidocaïna (primer ha d'afaitar-se la zona)

## Referències

* ↑ Pearce, J M S «Meralgia paraesthetica (Bernhardt-Roth syndrome)». Journal of Neurology, Neurosurgery & Psychiatry, 77, 2006, pàg. 84. DOI: 10.1136/jnnp.2005.072363.
* ↑ IASP, XXXI: LOCAL SYNDROMES IN THE LEG OR FOOT: PAIN OF NEUROLOGICAL ORIGIN Arxivat 2012-12-19 a Wayback Machine., 2012
* ↑ Ivins, Gregory K. «Meralgia Paresthetica, the Elusive Diagnosis». Annals of Surgery, vol. 232, 2, 2000, pàg. 281–6. DOI: 10.1097/00000658-200008000-00019. PMC: 1421141. PMID: 10903608.
* ↑ «Meralgia Paresthetica! 3 BEST EXERCISES! Thigh Pain GONE! | Dr Wil & Dr K - YouTube». [Consulta: 3 novembre 2020].
* 1 2 «Meralgia Paresthetica». Peripheral Nerve Diseases & Disorders. UCLA Neurosurgery. Arxivat de l'original el 2007-02-21. [Consulta: 9 abril 2007].
* ↑ Meralgia Paresthetica orthoped/416 a eMedicine